b"\n_START_ARTICLE_\nEmirat de Batalyaws\n_START_SECTION_\nHist\xc3\xb2ria\n_START_PARAGRAPH_\nEl 1012 un antic esclau d'Al-Hakam II de nom Sapur o Sabur es va apoderar del govern a Al-Tagr al-Adna, la Marca Inferior i va adoptar el t\xc3\xadtol d'hadjib, establint la seva capital a Badajoz. _NEWLINE_Sabur va morir el 8 de novembre del 1022 deixant dos fills menors d'edat, per\xc3\xb2 el visir Abd Allah ben Muhammad ben Maslama ben Abd Allah ben Al-Aftas va usurpar el poder i es va proclamar emir amb el nom d'Al-Mansur I i va fundar la dinastia aft\xc3\xa0sida o dels Banu Maslama. Vers el 1027 els sevillans van imposar la sobirania a Badajoz; quan el 1030 Yahya ben Al\xc3\xad, califa a M\xc3\xa0laga va posar a Sevilla sota la seva sobirania feudal, l'emir de Badajoz es va declarar independent i va esclatar la lluita; llavors els sevillans van capturar a l'hereu Muhammad ben Abd Allah cosa que no va agradar a Yahya que va amena\xc3\xa7ar al rei de Sevilla i va impulsar a aquest a treure altre cop la figura del califa Hixem II. El 1031 Al-Mansur va assolir la completa independ\xc3\xa8ncia. El 1042 va morir Muhammad ben Abd Allah emir de Carmona i el va succeir el seu fill Ishaq ben Muhammad que immediatament va concertar una alian\xc3\xa7a defensiva amb Al-Mansur. Aquest va morir el 30 de desembre del 1045 i el va succeir el seu fill Abu Bakr Muhammad ben Abd Allah al-Mudhafar._NEWLINE_El 1051 va esclatar la guerra amb l'Emirat d'Isbiliya que va imposar la sobirania a l'emir de Carmona i va conquerir altres emirats. Despr\xc3\xa9s d'alguns combats poc favorables a Badajoz es va signar la pau amb la mediaci\xc3\xb3 de Abul Walid ibn Djawhar de C\xc3\xb2rdova. _NEWLINE_El 1055 foren els castellans els que van atacar l'emirat i van ocupar algunes posicions com Sena, al nord (en el modern Portugal); hi van tornar cada any; el 1057 van ocupar Lamego; el 1058 Viseu, Mortagua i altres castells; l'emir de Badajoz va acceptar de pagar tribut al rei de Castella i Lle\xc3\xb3. Quan el tribut no fou satisfet els castellans van tornar (1063) i van ocupar tota la zona entre el Duero i el Mondego, amb la fortalesa de Marcalva i altres menors._NEWLINE_Al-Mudhafar va morir el 1067 i el va succeir el seu fill Yahya ben Muhammad Al-Mansur. Un germ\xc3\xa0 seu, Umar ben Muhammad, governador d'Evora, es va revoltar; les conseq\xc3\xbc\xc3\xa8ncies de la revolta es van fer sentir fins al 1068, per\xc3\xb2 el 1069 Al-Mansur (II) ja se sentia prou fort per anar a assetjar C\xc3\xb2rdova on Abd al-Malek, que governava en nom del seu pare, va demanar ajut als abbadites de Sevilla on era rei Mutamid, que va enviar un contingent que va for\xc3\xa7ar la retirada dels atacants. El 1073 va morir Yahya i fou proclamat el seu germ\xc3\xa0 Umar ben Muhammad que va regnar amb el t\xc3\xadtol d'Al-Mutaw\xc3\xa0kkil. _NEWLINE_El 1077 es va tornar a aturar el tribut als castellans i aquestos van respondre ocupant Coria. El 1079 un cop d'estat va enderrocar a l'emir de Tulaytula del llinatge Banu Dhil Nun Hesham ibn Yahya al-Qadir i va posar al tron al seu germ\xc3\xa0 Yahya al-Qadir. Al-Mutaw\xc3\xa0kkil va agafar un contingent de soldats i es va presentar a Toledo on Qadir va fugir a Conca, i l'emir de Badajoz fou reconegut sobir\xc3\xa0.\n_START_SECTION_\nOcupaci\xc3\xb3 de Tulaytula\n_START_PARAGRAPH_\nAmb aquesta for\xc3\xa7a va atacar als castellans (1080) i els va arrabassar Coruche. El 1081 Al-Mutaw\xc3\xa0kkil, que havia restat els darrers deu mesos a Tulaytula, va marxar a Badajoz i els castellans van contraatacar i van atacar la zona del riu Tajo ocupant Majrit (Madrid) i Talavera i establint fortificacions a Escalona (1081/1082). El 1082 els castellans van reconquerir Coruche, fortaleses a la zona de Talavera i altres punts i van entrar a la capital, Toledo, on van col\xc2\xb7locar com a rei vassall a Yahya II. El rei de Castella va exigir als sevillans l'evacuaci\xc3\xb3 dels territoris toledans que ocupava (la moderna prov\xc3\xadncia de Ciudad Real i una part de la de Conca) i davant la negativa va declarar la guerra a Sevilla. Una incursi\xc3\xb3 castellana va arribar fins a Tarifa. El nou emir toled\xc3\xa0 va cedir als castellans els territoris al nord del Tajo (Madrid, Escalona, Madina Salim....) i fins i tot algunes fortaleses al sud del riu.\n_START_SECTION_\nLa conquesta almor\xc3\xa0vit\n_START_PARAGRAPH_\nEl 1093 Al-Mutaw\xc3\xa0kkil va capgirar les aliances davant el perill almor\xc3\xa0vit. Va cedir a Castella les regions de Lisboa, Sintra i Santarem a canvi del seu ajut contra els africans, que ja havien iniciat els atacs per mitj\xc3\xa0 del governador de Sevilla Sir ben Abu Bekr que el 1094 va atacar i el 1095 va assetjar i ocupar Badajoz. Al Mutaw\xc3\xa0kkil fou fet presoner juntament amb els seus fill Fadhl i Abbas Sad i portats a Sevilla, sent executats durant el trajecte. Un altre fill, Al-Mansur III, es va fer fort al castell de Mont\xc3\xa1nchez (a la moderna prov\xc3\xadncia de C\xc3\xa1ceres) i es va proclamar emir, per\xc3\xb2 no va poder resistir m\xc3\xa9s que unes setmanes i finalment va haver de fugir cap a Castella._NEWLINE_El 1095 Badajoz va ser conquerida pels almor\xc3\xa0vits. El 1144 va tornar a ser breument un regne independent (1144-1151) sota Aben Hasham (Ibn Hashim) i Sidrey, encara que per un any va estar sotm\xc3\xa8s a l'emir de l'Algarve (1145-1146). El 1151 va ser ocupat pels almohades i el 1169 va \xc3\xa9sser conquerit per Portugal per\xc3\xb2 la van perdre un any despr\xc3\xa9s en el contraatac almohade. El 1230 la va ocupar Alfons IX de Lle\xc3\xb3."